„LORD OF THE ZINC”
Fest gryfno frela z blond welami, ôbleczono w bioły klajd i w szczewikach na epnych kromflekach wlazła do „Jorgusiowego Raju”. Jak ino wlazła, to ôd razu szło sie pomiarkować, że terozki cōłki szynk je już ôd nij. Kożdy jedyn hajer, kery prawie tam siedziōł i słepōł piwo musiōł na nia wejrzeć. A jak już wejrzōł, to niy poradził sztopnōnć filować. Za frelōm wloz srogi a glacaty czorny chop w zonenbrylach, czornyj tresce i lyjderjakli. To bōł piyrszy czorny chop, kery wloz kejkolwiyk do Jorgusiowego raju i kożdego inkszego dnia bōła by to fest sensacjo. Ino, że terozki, skiż dziouchy w biołym klajdzie, żodyn na niego niy dōł pozōr.
– Ty, abo jo je już ôżarty, abo sam prawie wlazła nojgryfniejszo frela, jako żech widziōł – pedziōł Pyjter Myrcik, hajer przodowy z Fryncity do swojigo kamrata Edy Pnioka. Eda ôdstawił piwo na blat i zwyrtnōł sie ku dźwiyrzōm. Stykło mu, że ino roz kuknōł i zarozki cōłki sie rozhajcowōł.
– Ty, Pyjter! Dyć jo jōm znōm! To je ta szauszpilerka epno z Hameryki! Ta, co grała ta seksbomba w komedyji „Pofyrtany i blank pofyrtany”!
– Tyś je som pofyrtany, Eda – Myrcik poklupōł sie w gowa – Ty już wiyncyj niy pij, bo jeszcze jedne piwo i zoboczysz sam Angelina Jolie.
– Żodno Andżelina! Przeca godom, że to je ôna! Za bozna bych cie niy robił! Poczkej, jak ôna sie mianuje? Kay Baker! Ja, to je na zicher ôna!
– Kay Baker, jedna z nojgryfniejszych szauszpilerek z Hameryki prziszła na piwo do Jorgusiowego Raju na Świonach. Toć – Myrcik zaś sie poklupōł – To na zicher niy ma ôna, moga sie wetnōnć ô dwajścia złotych.
– Jo tam pōda i sie spytom! – pedziōł Pniok. Jego kamrat chciōł mu tuplikować, że ino gańby sie narobi, nale Eda już wstōł i podrałowōł ku freli i jeji epnemu kamratowi.
– Pani sie na mie niy gorszy – zaczōn Pniok – Ale jo żech sie prawie wetnōł z moim kamratem, jo godom, że pani je ta hamerykańsko…
Frela, kero niy poradziła spokopić po ślōnsku, wejrzała wylynkano na swoigo bodyguarda. Srogo czorno rynka wylōndowała na ramiyniu Edy Pnioka.
– Step back, man (Cof sie, chopie) – pedziōł bodyguard.
– Dej mi pokōj, jo godom do tyj freli, niy do ciebie – znerwowōł sie Eda Pniok i chciōł ściepnōnć rynka Hamerykona, nale tyn sie ino znerwowōł i chycił go za kragiel.
– Te! Ino ôstow mi mojigo kamrata, czorny gorolu! – rozciepōł sie Pyjter Myrcik i wstōł ôd stolika. Inksze hajery tyż ôdstawili piwo, fertich na chaja. Chaje, przi kerych furgały kufle, to bōło cosik ajnfachowego w Jorgusiowym Raju. Na zicher bardzij ajnfachowego jak szauszpilerka z Hameryki i jeji czorny bodyguard, kery prawie seblyk lyjderjakla, a ôczami już rachowōł wiela je tukej tych hajerōw i keremu bydzie musiōł wklupać nojprzōd, co by sie inksze wylynkali.
– Chopy, dejcie pokōj, niy rōbcie ôstudy! – ryknōł ôroz ftoś. Dźwiyrze sie ôtwarli i do szynku wlyźli Richat „Sznupok” Poliwoda, Bert McAulay i Roy Kerry. Kożdy z hajerōw sztopnōł i wejrzōł na nich.
– Małowiela chybło, a byście narobili ino gańby nom, Ślōnzokom! – znerwowōł sie Richat – Ta frela to je epno hamerykańsko szauszpilerka, kero sie mianuje Kay Baker, a tyn karlus to je jeszcze epniyjszo gwiozda, Roy Kerry. Ekstra do nos przijechali, coby zrichtować film ô Goduli. Bydzie sie to mianować „Lord Of The Zinc” i chcōm na to udać miliony dolarōw. Mocie wy pojyncie, wiela ludzi znojdzie robota dziynki nim? A wy im chcecie pokozać, co Ślōnzoki to sōm jake nogłe gupieloki, kerym ino chaje w gowie?
Hajerom gańba sie zrobiło, siedli po cichu nazod przi swojich kuflach, Eda Pniok dōł rynka bodyguardowi ôd Kay Baker, a Myrcik wyciōngnōł z jakli bajtlik, co by dać Pniokowi dwajścia złotych, ô kere sie wetli. Poliwoda, Kerry, Baker, McAulay i bodyguard, kery mianowōł sie John Smith zicli sie wele keregoś stolika. Richat spytōł sie Hamerykonōw, co chcieli by sie lajstnōnć. Kay Baker pedziała, że rada sie napije Sex On The Beach, McAulay chciōł Tequila Sunrise, Kerry – Daiquiri, a John – Whisky On The Rocks. “Sznupok” podrałowōł do baru i przismyczył nazod piynć piw, bo w Jorgusiowym Raju sprzedowali ino piwo.
eng_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn